Киев ипшыныжынущ Гиви зэрыхэкIуэдар
Донецк Лъэпкъ Республикэм (ДНР) и батальоным и командир Толстых Михаил, «Гиви» цIэмкIэ къацIыхур, иджыблагъэ зэраукIар зэран хуэхъуну къалъытэ Украинэм мамырыгъэр щызэфIэгъэувэжынымкIэ Минск щекIуэкI зэпсэлъэныгъэхэм.
Сыт абы ихъуэжынур?
«Павлов Арсенийрэ («Моторола») Толстых Михаилрэ (Гиви) Донецк Лъэпкъ Республикэм пщIэ щызиIэ цIыхут икIи ахэр зэкIэлъхьэужьу зэраукIар лъэужьыншэ хъунукъым, — жеIэ CIS-EMO дунейпсо мониторинг IуэхущIапIэм и къэпщытакIуэ Бы-шок Станислав. — Мы тIури езыгъэукIар зыщ. ГурыIуэгъуэщ, ДНР-м езыхэр щызэрызехьэжу цIыхухэм къыщагъэхъуну Украи-нэм и унафэщIхэр зэрыхущIэкъур. Апхуэдэ щIыкIэкIэ къыгуэкIыну хуейхэр «пират республикэу» ягъэIуну щIохъуэпс, щIэпхъаджащIэхэм тепщэныгъэр щахуэмыгуэшу. Украинэм и къулыкъу хэхахэр яужь итынущ а гупсысэр жылагъуэми дуней псоми щыпхагъэкIыну».
НэхъапэIуэкIэ Донецк щыжаIащ Гиви зыукIахэм я лъэужьым зэрытехьар. ДНР-м и прокуратурэм къызэрилъытэмкIэ, ар яIэщIэкIуэдащ Украинэм и къэзыгъауэ-тIасхъэщIэх гупым хэтхэм. Абы щыгъуэми, Радэ Нэхъыщхьэм и депутату щыта Ца- рёв Олег зыкIи зэпыщIауэ къыщыхъуркъым Моторолэрэ Гивирэ зэраукIар.
Минск щекIуэкI
зэпсэлъэныгъэхэм ижь щIихунущ
Бышок къызэрилъытэмкIэ, Толстых зэрыхэкIуэдам фронтхэм щыщыIэ щытыкIэхэм зригъэхъуэжынукъым. ДНР-ми ЛНР-ми Минск щызэращIылIэ зэгурыIуэныгъэхэр къыщызэпаудынукъым икIи ебгъэрыкIуэныгъэхэр къыщызэрагъэпэщынукъым. Гиви зэраукIам Украинэм IэщэкIэ зэщIэузэда и къарухэри тригъэгушхуэнукъым, сыту жыпIэмэ Киев ищIэркъым ДНР-мрэ ЛНР-мрэ я къэралыгъуэм зэрыхагъэзагъэжыну щIыкIэр.
А республикэхэр Украинэм хыхьэжмэ, дауэ мылъку зэрыхухахынур, зэтракъута-хэр зэрызэфIагъэувэжынур, украин ныпым пщIэ хуащIу, хэкупсэу Донецкрэ Луганскрэ щыпсэухэр зэрырагъэсэнур, Iэщэ яIыгъыу къапэувауэ щыта цIыху минхэм сыт иращIэнур? УпщIэхэр куэд мэхъу икIи абыхэм я жэуапыр Киев иIэкъым.
Абы щыгъуэми, дапхуэдизу емыкIуу къыпщыхъуми, Гиви зэраукIар щIэхуа тузым хуэдэу ДНР-мрэ ЛНР-мрэ къагъэсэбэпыфынущ. РеспубликэщIэхэм я Iэтащхьэхэм жаIэфынущ Киев зэгурыIуэныгъэхэр имыгъэзащIэу, къищынэмыщIауэ, къэзыгъауэ-тIасхъэщIэх гупхэр къыкIэщIаутIыпщхьэу.
ДНР-м и армэм и Iэтащхьэм и къуэдзэ Басурин Эдуард къызэрыхигъэщымкIэ, Гиви зэраукIам ахэр ирихулIащ республикэм шынагъуэншагъэр щагъэбыдэну. Иджыпсту Донецк щIэпхъаджащIэхэр ерыщу къыщалъыхъуэ. Шынагъуэ ин щыIэщ республикэхэм я Iэтащхьэхэми къещакIуэу.
«СызэригугъэмкIэ, ДНР-мрэ ЛНР-мрэ я унафэщIхэр хъумэнымкIэ Iэмалхэр щIэгъэбыдапхъэщ. Армырами, ахэр яукIыну мызэ-мытIэу яужь къихьащ. Ар къэбгъэхъу хъунукъым», — жеIэ Бышок.
Петров Андрей.
«Экономика сегодня»
